FI Euroopan unionin virallinen lehti L 18/1

EUROOPAN YHTEISÖJEN TILINTARKASTUSTUOMIOISTUIMEN TYÖJÄRJESTYS

SISÄLLYS

I OSASTO: TILINTARKASTUSTUOMIOISTUIMEN ORGANISAATIO

I LUKU TILINTARKASTUSTUOMIOISTUIN

1 artikla Kollegiaalisuus

1 JAKSO TILINTARKASTUSTUOMIOISTUIMEN JÄSENET

2 artikla Toimikauden alkamispäivä

3 artikla Jäsenten velvollisuudet ja jäsenten tehtävien hoitaminen

4 artikla Tehtävästä erottaminen ja eläkettä tai muita vastaavia etuuksia koskevien oikeuksien lakkaaminen

5 artikla Arvojärjestys

6 artikla Jäsenten tehtävien väliaikainen hoitaminen

2 JAKSO TILINTARKASTUSTUOMIOISTUIMEN PRESIDENTTI

7 artikla Tilintarkastustuomioistuimen presidentin valinta

8 artikla Presidentin tehtävien väliaikainen hoitaminen

9 artikla Presidentin tehtävät

3 JAKSO TARKASTUSRYHMÄT JA KOMITEAT

10 artikla Tarkastusryhmät

11 artikla Komiteat

4 JAKSO PÄÄSIHTEERI

12 artikla Tilintarkastustuomioistuimen pääsihteeri

II LUKU TILINTARKASTUSTUOMIOISTUIMEN TEHTÄVIEN HOITO

13 artikla Valtuutukset

14 artikla Tulojen ja menojen hyväksyjän tehtävät

15 artikla Yksiköiden organisaatio

II OSASTO: TILINTARKASTUSTUOMIOISTUIMEN TOIMINTA

I LUKU TILINTARKASTUSTUOMIOISTUIMEN KOKOUKSET

16 artikla Istuntoaikataulu

17 artikla Esityslistan vahvistaminen

18 artikla Asioiden käsittely

19 artikla Istuntojen puheenjohtajuus

20 artikla Päätösvaltaisuus

21 artikla Istuntojen julkisuus

22 artikla Istuntojen pöytäkirjat

II LUKU PÄÄTÖKSET

23 artikla Päätösten tekeminen

24 artikla Kieliä koskevat järjestelyt ja asiakirjojen varmentaminen

25 artikla Asiakirjojen toimittaminen ja julkaiseminen

III LUKU TARKASTUSTEN TOIMITTAMINEN SEKÄ KERTOMUSTEN, LAUSUNTOJEN, HUOMAUTUSTEN JA TARKASTUSLAUSUMIEN LAATIMINEN

26 artikla Tarkastusten toimittamista koskevat yksityiskohtaiset säännöt

27 artikla Esittelevät jäsenet

III OSASTO: YLEISET MÄÄRÄYKSET JA LOPPUMÄÄRÄYKSET

28 artikla Murtolukuina ilmaistut luvut

29 artikla Soveltamista koskevat yksityiskohtaiset säännöt

30 artikla Oikeus tutustua asiakirjoihin

31 artikla Voimaantulo

32 artikla Julkaiseminen

EUROOPAN YHTEISÖJEN TILINTARKASTUSTUOMIOISTUIN, joka

ottaa huomioon Euroopan yhteisön perustamissopimuksen ja erityisesti sen 248 artiklan 4 kohdan viidennen alakohdan,

ottaa huomioon Euroopan atomienergiayhteisön perustamissopimuksen ja erityisesti sen 160 c artiklan 4 kohdan viidennen alakohdan,

neuvoston annettua hyväksyntänsä 15 päivänä marraskuuta 2004,

ON ANTANUT TÄMÄN TYÖJÄRJESTYKSEN:

I OSASTO

TILINTARKASTUSTUOMIOISTUIMEN ORGANISAATIO

I LUKU

TILINTARKASTUSTUOMIOISTUIN

1 artikla

Kollegiaalisuus

Tilintarkastustuomioistuimen toiminta on järjestetty kollegiaalisesti perustamissopimusten määräysten, varainhoitoasetuksen säännösten sekä tämän työjärjestyksen mukaisesti.

1 JAKSO

TILINTARKASTUSTUOMIOISTUIMEN JÄSENET

2 artikla

Toimikauden alkamispäivä

Tilintarkastustuomioistuimen jäsenten toimikausi alkaa nimityskirjassa määrättynä päivänä. Jos nimityskirjassa ei ole määräystä tästä päivästä, toimikausi alkaa sinä päivänä, jona nimityskirja on annettu.

3 artikla

Jäsenten velvollisuudet ja jäsenten tehtävien hoitaminen

Jäsenet hoitavat tehtäviänsä EY:n perustamissopimuksen 247 artiklan 4 ja 5 kohdan ja Euratomin perustamissopimuksen 160 b artiklan 4 ja 5 kohdan mukaisesti.

4 artikla

Tehtävästä erottaminen ja eläkettä tai muita vastaavia etuuksia koskevien oikeuksien lakkaaminen

1. Jos tilintarkastustuomioistuin jäsentensä enemmistöllä toteaa, että jäsen ei tilintarkastustuomioistuimelle toimitettujen tietojen perusteella enää täytä tehtävänsä edellyttämiä vaatimuksia tai siihen kuuluvia velvollisuuksia (EY:n perustamissopimuksen 247 artiklan 7 kohta ja Euratomin perustamissopimuksen 160 b artiklan 7 kohta), tilintarkastustuomioistuin antaa alustavan kertomuksen laatimisen presidentin tai, siinä tapauksessa, että asianomainen jäsen on presidentti, presidenttiä työjärjestyksen 5 artiklan mukaisesti arvojärjestyksessä seuraavan jäsenen tehtäväksi.

2. Alustava kertomus ja asianmukainen todentava aineisto toimitetaan kaikille jäsenille sekä asianomaiselle jäsenelle, joka toimittaa vastauksenaan kirjallisen lausunnon presidentin tai, siinä tapauksessa, että asianomainen jäsen on presidentti, presidenttiä arvojärjestyksessä seuraavan jäsenen vahvistamaan kohtuulliseen määräaikaan mennessä.

3. Asianomaista jäsentä kehotetaan lisäksi antamaan tilintarkastustuomioistuimelle suullinen selvitys.

4. Päätös saattaa asianomaisen jäsenen erottaminen ja/tai hänen eläkettä tai muita vastaavia etuuksia koskevien oikeuksiensa lakkaaminen yhteisöjen tuomioistuimen käsiteltäväksi tehdään salaisella lippuäänestyksellä tilintarkastustuomioistuimen neljän viidesosan jäsenten enemmistöllä. Asianomainen jäsen ei osallistu äänestykseen.

5 artikla

Arvojärjestys

1. Jäsenten arvojärjestys määräytyy presidentin jälkeen heidän virkaikänsä mukaan. Jos jäsen tulee uudelleen nimitetyksi, hänen aikaisempien toimikausiensa kesto otetaan virkaikää laskettaessa huomioon siitä huolimatta, ajoittuivatko nimitykset peräkkäisille toimikausille.

2. Jos jäsenet ovat virkaiältään samassa asemassa, arvojärjestys määräytyy iän mukaan.

6 artikla

Jäsenten tehtävien väliaikainen hoitaminen

1. Kun jäsenen toimi on avoinna, tilintarkastustuomioistuin nimeää yhden tai useamman jäsenen hoitamaan kyseisiä tehtäviä siihen saakka, kunnes uusi jäsen on nimitetty.

2. Jos jäsen on poissa tai estynyt, hänen tehtäviään hoitaa väliaikaisesti yksi tai useampi jäsen soveltamista koskevien yksityiskohtaisten sääntöjen mukaisesti.

2 JAKSO

TILINTARKASTUSTUOMIOISTUIMEN PRESIDENTTI

7 artikla

Tilintarkastustuomioistuimen presidentin valinta

1. Tilintarkastustuomioistuin valitsee presidentin ennen kuin tehtävässä olevan presidentin toimikausi päättyy. Jos tilintarkastustuomioistuimen presidentin toimikausi kuitenkin päättyy samanaikaisesti EY:n perustamissopimuksen 247 artiklan 3 kohdassa ja Euratomin perustamissopimuksen 160 b artiklan 3 kohdassa tarkoitetun tilintarkastustuomioistuimen jäsenten osittaisen vaihtumisen kanssa, presidentti valitaan viipymättä tai viimeistään viidentoista työpäivän kuluessa kokoonpanoltaan uuden kollegion toimikauden alkamisesta.

2. Tilintarkastustuomioistuimen presidentti valitaan vaalilla, joka toimitetaan salaisella äänestyksellä. Presidentiksi valitaan ehdokas, joka saa ensimmäisellä kierroksella kahden kolmasosan enemmistön tilintarkastustuomioistuimen jäsenten äänistä. Jos kukaan ehdokkaaksi asettuneista jäsenistä ei saa tätä ääntenenemmistöä, järjestetään viipymättä toinen äänestyskierros, jolloin valituksi tulee ehdokas, joka saa enemmistön tilintarkastustuomioistuimen jäsenten äänistä. Jos kukaan ehdokkaaksi asettuneista jäsenistä ei saa toisella kierroksella enemmistöä tilintarkastustuomioistuimen jäsenten äänistä, järjestetään uusia äänestyskierroksia soveltamista koskevissa yksityiskohtaisissa säännöissä vahvistettua menettelyä noudattaen.

8 artikla

Presidentin tehtävien väliaikainen hoitaminen

1. Kun presidentin toimi on avoinna, toimikautensa päättävä presidentti hoitaa presidentin tehtäviä väliaikaisesti edellyttäen, että hän on edelleen tilintarkastustuomioistuimen jäsen ja että hän ei ole kykenemätön hoitamaan tehtäviään. Muussa tapauksessa presidentin tehtäviä hoitaa väliaikaisesti työjärjestyksen 5 artiklassa tarkoitetussa arvojärjestyksessä ensimmäisenä oleva jäsen.

2. Tilintarkastustuomioistuimen presidentin tehtäviä väliaikaisesti hoitava henkilö huolehtii toimielimen päivittäisestä johtamisesta ja järjestää uuden presidentin vaalin 7 artiklan mukaisesti. Jos presidentin toimen tullessa avoimeksi toimikauden säännönmukaiseen päättymiseen on vähemmän kuin kuusi kuukautta, presidentin tehtäviä hoitaa väliaikaisesti työjärjestyksen 5 artiklassa tarkoitetussa arvojärjestyksessä ensimmäisenä oleva jäsen.

3. Jos tilintarkastustuomioistuimen presidentti on poissa tai estynyt, presidentin tehtäviä hoitaa väliaikaisesti työjärjestyksen 5 artiklassa tarkoitetussa arvojärjestyksessä ensimmäisenä oleva jäsen.

9 artikla

Presidentin tehtävät

1. Tilintarkastustuomioistuimen presidentti:

a) kutsuu kollegion koolle, toimii puheenjohtajana sen kokouksissa ja huolehtii neuvottelujen moitteettomasta kulusta;

b) huolehtii siitä, että tilintarkastustuomioistuimen päätökset pannaan täytäntöön;

c) huolehtii siitä, että tilintarkastustuomioistuimen yksiköt toimivat moitteettomasti ja että tilintarkastustuomioistuimen eri tehtäviä hoidetaan moitteettomasti;

d) nimeää henkilön, jonka tehtävänä on edustaa tilintarkastustuomioistuinta kaikissa riita-asioihin liittyvissä menettelyissä, joissa tilintarkastustuomioistuin on mukana;

e) edustaa tilintarkastustuomioistuinta sen suhteissa ulospäin ja erityisesti sen suhteissa vastuuvapauden myöntämisestä vastaavaan viranomaiseen, yhteisön muihin toimielimiin sekä jäsenvaltioiden tarkastuselimiin.

2. Presidentti voi siirtää osan tehtävistään yhdelle tai useammalle jäsenelle.

3 JAKSO

TARKASTUSRYHMÄT JA KOMITEAT

10 artikla

Tarkastusryhmät

1. Tarkastusryhmät perustetaan ja muodostetaan soveltamista koskevien yksityiskohtaisten sääntöjen mukaisesti.

2. Tarkastusryhmien tehtävänä on laatia tilintarkastustuomioistuimen hyväksyttäviksi tarkoitetut tilintarkastusasiakirjat.

3. Tilintarkastustuomioistuin nimeää presidentin ehdotuksesta kunkin jäsenen yhteen tarkastusryhmään.

4. Jäsenet ovat vastuussa heille annettujen tehtävien hoidosta tarkastusryhmälle ja tilintarkastustuomioistuimelle.

11 artikla

Komiteat

1. Komiteat perustetaan ja muodostetaan soveltamista koskevien yksityiskohtaisten sääntöjen mukaisesti.

2. Komiteoiden tehtävänä on käsitellä muita kuin tarkastusryhmien 10 artiklan 2 kohdan mukaisesti käsittelemiä kysymyksiä.

4 JAKSO

PÄÄSIHTEERI

12 artikla

Tilintarkastustuomioistuimen pääsihteeri

1. Tilintarkastustuomioistuin valitsee pääsihteerinsä vaalilla, joka toimitetaan salaisella äänestyksellä soveltamista koskevissa yksityiskohtaisissa säännöissä vahvistettua menettelyä noudattaen.

2. Pääsihteeri on vastuussa tilintarkastustuomioistuimelle ja antaa sille säännöllisin väliajoin selvityksen tehtäviensä hoidosta.

3. Pääsihteeri vastaa tilintarkastustuomioistuimen alaisuudessa tilintarkastustuomioistuimen sihteeristön tehtävistä.

4. Pääsihteeri käyttää nimittävälle viranomaiselle kuuluvaa toimivaltaa Euroopan yhteisöjen virkamiehiin sovellettavien henkilöstösääntöjen 2 artiklan mukaisesti ja työsopimusten tekemiseen valtuutetulle viranomaiselle kuuluvaa toimivaltaa Euroopan yhteisöjen muuhun henkilöstöön sovellettavien palvelussuhteen ehtojen 6 artiklan mukaisesti, mikäli tilintarkastustuomioistuimen päätöksessä nimittävälle viranomaiselle ja työsopimusten tekemiseen valtuutetulle viranomaiselle kuuluvan toimivallan käytöstä ei toisin määrätä.

5. Pääsihteeri on vastuussa henkilöstöhallinnosta ja tilintarkastustuomioistuimen hallinnosta sekä muista tilintarkastustuomioistuimen hänelle osoittamista tehtävistä.

6. Jos pääsihteeri on poissa tai estynyt, pääsihteerin tehtäviä hoidetaan väliaikaisesti soveltamista koskevien yksityiskohtaisten sääntöjen mukaisesti.

II LUKU

TILINTARKASTUSTUOMIOISTUIMEN TEHTÄVIEN HOITO

13 artikla

Valtuutukset

1. Tilintarkastustuomioistuin voi valtuuttaa yhden tai useamman jäsenistään toteuttamaan nimissään ja valvonnassaan selkeästi määriteltyjä hallintotoimenpiteitä ja erityisesti sellaisia päätöksiä koskevia valmistelutoimenpiteitä, jotka tilintarkastustuomioistuin tekee myöhemmin kollegiaalisesti, edellyttäen, että kollegisen vastuun periaatetta noudatetaan. Asianomaiset jäsenet antavat kollegiolle selvityksen tällä tavoin toteutetuista toimenpiteistä.

2. Jäsenet voivat valtuuttaa yhden tai useamman virkamiehen tai muuhun henkilöstöön kuuluvan allekirjoittamaan tehtäviinsä liittyviä asiakirjoja soveltamista koskevien yksityiskohtaisten sääntöjen mukaisesti.

14 artikla

Tulojen ja menojen hyväksyjän tehtävät

1. Tilintarkastustuomioistuimen jäsenet ja pääsihteeri, joka toimii valtuutettuna tulojen ja menojen hyväksyjänä, hoitavat tulojen ja menojen hyväksyjän tehtäviä talousarvion toteuttamisesta annettujen sisäisten sääntöjen mukaisesti.

2. Tilintarkastustuomioistuin vahvistaa tulojen ja menojen hyväksyjän ja valtuutetun tulojen ja menojen hyväksyjän tehtävien hoidon valvontaa koskevat yksityiskohtaiset säännöt talousarvion toteuttamisesta annettuja sisäisiä sääntöjä koskevassa päätöksessä.

15 artikla

Yksiköiden organisaatio

1. Tilintarkastustuomioistuin päättää yksiköidensä organisaatiosta.

2. Tilintarkastustuomioistuin jakaa pääsihteerin ehdotuksesta henkilöstötaulukkoon sisältyvät toimet hallintoyksiköiden ja tarkastusryhmien kesken.

II OSASTO

TILINTARKASTUSTUOMIOISTUIMEN TOIMINTA

I LUKU

TILINTARKASTUSTUOMIOISTUIMEN KOKOUKSET

16 artikla

Istuntoaikataulu

1. Tilintarkastustuomioistuin laatii alustavan istuntoaikataulun kerran vuodessa edellisen vuoden loppuun mennessä.

2. Ylimääräisiä istuntoja voidaan järjestää tilintarkastustuomioistuimen presidentin aloitteesta tai kun vähintään neljännesosa tilintarkastustuomioistuimen jäsenistä sitä pyytää.

17 artikla

Esityslistan vahvistaminen

1. Presidentti laatii kunkin istunnon esityslistaluonnoksen.

2. Esityslistaluonnos ja sitä koskevat mahdolliset muutosehdotukset annetaan tilintarkastustuomioistuimen käsiteltäviksi, ja se vahvistaa esityslistan kunkin istunnon alussa.

3. Esityslistan osaan A merkitään kohdat, jotka tilintarkastustuomioistuin voi hyväksyä ilman keskustelua, ja osaan B kohdat, jotka hyväksytään keskustelun jälkeen.

4. Yksityiskohtaiset säännöt, joissa määritetään, milloin esityslistan kohta voidaan hyväksyä ilman keskustelua tai milloin se on hyväksyttävä keskustelun jälkeen, vahvistetaan soveltamista koskevissa yksityiskohtaisissa säännöissä.

5. Esityslistan ja siihen liittyvien asiakirjojen jakelua koskevat määräajat vahvistetaan soveltamista koskevissa yksityiskohtaisissa säännöissä.

18 artikla

Asioiden käsittely

Tilintarkastustuomioistuin tekee päätökset istunnossa, jollei noudateta 23 artiklan 5 kohdassa määrättyä kirjallista menettelyä.

19 artikla

Istuntojen puheenjohtajuus

Tilintarkastustuomioistuimen istuntojen puheenjohtajana toimii presidentti. Jos presidentti on poissa tai estynyt, istuntojen puheenjohtajana toimii jäsen, joka 8 artiklan mukaisesti hoitaa presidentin tehtäviä väliaikaisesti.

20 artikla

Päätösvaltaisuus

Tilintarkastustuomioistuin on päätösvaltainen, kun kaksi kolmasosaa sen jäsenistä on läsnä.

21 artikla

Istuntojen julkisuus

Tilintarkastustuomioistuimen istunnot eivät ole julkisia, ellei tilintarkastustuomioistuin asiasta toisin päätä.

22 artikla

Istuntojen pöytäkirjat

Kustakin tilintarkastustuomioistuimen istunnosta laaditaan pöytäkirja.

II LUKU

PÄÄTÖKSET

23 artikla

Päätösten tekeminen

1. Tilintarkastustuomioistuin tekee päätökset kollegiaalisesti sen jälkeen kun kysymystä on käsitelty tarkastusryhmässä tai komiteassa, lukuun ottamatta päätöksiä, jotka tilintarkastustuomioistuin tekee nimittävänä viranomaisena ja työsopimusten tekemiseen valtuutettuna viranomaisena.

2. Tilintarkastustuomioistuin hyväksyy EY:n perustamissopimuksen 248 artiklan 4 kohdan 3 alakohdassa ja Euratomin perustamissopimuksen 160 c artiklan 4 kohdan kolmannessa alakohdassa tarkoitetut asiakirjat jäsentensä enemmistöllä.

3. Muut päätökset tehdään tilintarkastustuomioistuimen istunnossa läsnä olevien jäsenten enemmistöllä, sanotun kuitenkaan rajoittamatta 4 artiklan 4 kohdan ja 7 artiklan 2 kohdan soveltamista. Tilintarkastustuomioistuin voi kuitenkin jäsenen tekemästä ehdotuksesta istunnossa läsnä olevien jäsenten enemmistöllä ilmoittaa, että tietystä sen käsiteltävänä olevasta kysymyksestä päätetään jäsenten enemmistöllä.

4. Kun päätöksen tekemiseksi vaaditaan tilintarkastustuomioistuimen istunnossa läsnä olevien jäsenten äänten enemmistö, presidentin ääni ratkaisee äänten mennessä tasan.

5. Tilintarkastustuomioistuin määrittelee tapauskohtaisesti päätökset, jotka tehdään kirjallisella menettelyllä. Tätä menettelyä koskevat yksityiskohtaiset säännöt vahvistetaan soveltamista koskevissa yksityiskohtaisissa säännöissä.

24 artikla

Kieliä koskevat järjestelyt ja asiakirjojen varmentaminen

1. Kertomukset, lausunnot, huomautukset, tarkastuslausumat ja muut julkaistavat asiakirjat laaditaan kaikilla virallisilla kielillä.

2. Asiakirjojen varmentaminen tapahtuu siten, että presidentti allekirjoittaa kaikki kielitoisinnot.

25 artikla

Asiakirjojen toimittaminen ja julkaiseminen

Tilintarkastustuomioistuimen kertomusten sekä sen lausuntojen, huomautusten, tarkastuslausumien ja muiden päätösten toimittamista ja julkaisemista koskevat säännöt vahvistetaan soveltamista koskevissa yksityiskohtaisissa säännöissä perustamissopimusten ja erityisesti EY:n perustamissopimuksen 248 artiklan 4 kohdan ja Euratomin perustamissopimuksen 160 c artiklan 4 kohdan mukaisesti, sanotun kuitenkaan rajoittamatta asianomaisten varainhoitoasetuksen säännösten soveltamista.

III LUKU

TARKASTUSTEN TOIMITTAMINEN SEKÄ KERTOMUSTEN, LAUSUNTOJEN, HUOMAUTUSTEN JA TARKASTUSLAUSUMIEN LAATIMINEN

26 artikla

Tarkastusten toimittamista koskevat yksityiskohtaiset säännöt

1. Tilintarkastustuomioistuin vahvistaa niitä tarkastuksia koskevat yksityiskohtaiset säännöt, jotka sille perustamissopimusten nojalla kuuluvat.

2. Tilintarkastustuomioistuin toimittaa tarkastuksensa työohjelmassa vahvistettujen tavoitteiden mukaisesti.

27 artikla

Esittelevät jäsenet

1. Tarkastusryhmä nimeää yhden tai useamman esittelevän jäsenen kullekin suoritettavalle tehtävälle. Tilintarkastustuomioistuin nimeää yhden tai useamman esittelevän jäsenen tapauskohtaisesti tarkastusryhmän oman viitekehyksen ulkopuoliselle tehtävälle.

2. Heti kun lausuntopyyntö on annettu tilintarkastustuomioistuimen käsiteltäväksi joko EY:n perustamissopimuksen 279 ja 280 artiklan ja Euratomin perustamissopimuksen 183 artiklan mukaisesti tai EY:n perustamissopimuksen 248 artiklan ja Euratomin perustamissopimuksen 160 c artiklan mukaisesti tai kun tilintarkastustuomioistuin haluaa esittää huomautuksia EY:n perustamissopimuksen 248 artiklan tai Euratomin perustamissopimuksen 160 c artiklan mukaisesti, tilintarkastustuomioistuin nimeää jäsentensä keskuudesta yhden tai useamman esittelevän jäsenen, jonka tehtävänä on tutkia asiakirja-aineisto ja valmistella luonnos.

III OSASTO

YLEISET MÄÄRÄYKSET JA LOPPUMÄÄRÄYKSET

28 artikla

Murtolukuina ilmaistut luvut

Murtolukuina ilmaistut luvut pyöristetään tätä työjärjestystä sovellettaessa seuraavaan ylempään kokonaislukuun

29 artikla

Soveltamista koskevat yksityiskohtaiset säännöt

1. Tilintarkastustuomioistuin hyväksyy jäsentensä enemmistön päätöksellä tämän työjärjestyksen soveltamista koskevat yksityiskohtaiset säännöt.

2. Soveltamista koskevat yksityiskohtaiset säännöt julkaistaan tilintarkastustuomioistuimen internet-sivustolla.

30 artikla

Oikeus tutustua asiakirjoihin

Avoimuuden ja hyvän hallinnon periaatteiden mukaisesti kaikilla unionin kansalaisilla sekä luonnollisilla henkilöillä, joiden asuinpaikka on jossakin jäsenvaltiossa, ja oikeushenkilöillä, joiden sääntömääräinen kotipaikka on jossakin jäsenvaltiossa, on oikeus tutustua tilintarkastustuomioistuimen asiakirjoihin niiden edellytysten mukaisesti, jotka vahvistetaan tilintarkastustuomioistuimen hallussa oleviin asiakirjoihin liittyvien tiedonsaantipyyntöjen käsittelyä koskevista sisäisistä säännöistä tehdyssä päätöksessä, sanotun kuitenkaan rajoittamatta varainhoitoasetuksen 143 artiklan 2 kohdan ja 144 artiklan 1 kohdan soveltamista.

31 artikla

Voimaantulo

Tällä työjärjestyksellä kumotaan ja korvataan tilintarkastustuomioistuimen 31 päivänä tammikuuta 2002 antama työjärjestys.

Tämä työjärjestys tulee voimaan 1 päivänä tammikuuta 2005.

32 artikla

Julkaiseminen

Tämä työjärjestys julkaistaan Euroopan unionin virallisessa lehdessä.